ให้หมุนใช้เงินกู้ซอฟต์โลน
ธปท.เปิดทางแบงก์นำค่างวดเงินกู้ซอฟต์โลน 3% นาน 5 ปี มาปล่อยกู้ลูกค้าต่อได้
3 ต.ค. 2555

ธปท.เปิดทางแบงก์นำค่างวดเงินกู้ซอฟต์โลน 3% นาน 5 ปี มาปล่อยกู้ลูกค้าต่อได้
นางผ่องเพ็ญ เรืองวีรยุทธ รองผู้ว่าการด้านเสถียรภาพการเงิน ธนาคารแห่งประเทศไทย (ธปท.) เปิดเผยว่า ปัจจุบันเงินกู้ดอกเบี้ยต่ำ (ซอฟต์โลน) 2.1 แสนล้านบาท ที่ได้จัดสรรวงเงินให้แก่สถาบันการเงินเพื่อปล่อยกู้ให้กับประชาชนที่ประสบภัยน้ำท่วมในอัตรา 3% เป็นเวลา 5 ปีนั้น ขณะนี้เหลือเพียง 2,226 ล้านบาท ซึ่งไม่พอกับความต้องการของประชาชน
อย่างไรก็ตาม ในระยะต่อไปจนถึงสิ้นปี 2556 สถาบันการเงินเฉพาะกิจของรัฐ หรือธนาคารพาณิชย์ที่ได้รับการจัดสรรเงินกู้ไปก่อนหน้านี้ สามารถจะให้ความช่วยเหลือแก่ผู้ที่ได้รับความเสียหายเพิ่มเติมได้ โดยนำเงินที่ได้รับชำระคืนจากรายเดิมไปให้กู้ยืมแก่ลูกค้ารายอื่นที่เข้าเงื่อนไขจะได้รับความช่วยเหลือตามเงื่อนไขได้ 
นอกจากนี้ สถาบันการเงินควรจะแจ้งให้กับลูกค้าผู้ที่ได้รับความเสียหายที่มาขอวงเงินกู้ไว้แล้ว หรือมาขอรับความช่วยเหลือเพิ่มเติมทราบว่า อาจจะไม่ได้รับความช่วยเหลือทันที เนื่องจากมีการขอเบิกใช้วงเงินเกือบเต็มจำนวนแล้ว
นางผ่องเพ็ญ กล่าวว่า จนถึงวันที่ 30 ก.ย.นี้ ธปท.ได้ให้ความช่วยเหลือแก่ผู้ได้รับความเสียหายน้ำท่วมผ่านโครงการนี้แล้วมากกว่า 5.2 แสนราย ครอบคลุมทุกจังหวัดทั่วประเทศ และกระจายไปสู่รายย่อย